b'\n_START_ARTICLE_\nTaman KLCC\n_START_SECTION_\nRekabentuk\n_START_PARAGRAPH_\nTaman ini direka oleh Roberto Burle Marx, dikatakan sebagai usaha terakhir yang dilakukan oleh jurubina berbangsa Brazil itu. Adalah dikatakan ketika mereka taman ini, beliau cuma ada satu hajat iaitu "meninggalkan dunia yang lebih peka sedikit dan lebih terdidik sedikit mengenai kepentingan alam semula jadi"._NEWLINE_Taman ini direka untuk memperagakan warisan kehijauan tropika dengan menyepadukan ciptaan manusia dengan alam. Taman ini sendirinya menyediakan persekitaran tenang yang berbeza sekali dengan kesibukan sebuah bandaraya utama. Taman ini bercirikan gabungan rekaan buatan manusia seperti simen, perairan dan sifat semula jadi seperti pokok hijau, batu-batan dan kayu-kayan. Unsur-unsur bentuk dan topografi direka untuk menimbulkan ilusi ruang legar. Gabungan pokok, pokok renek dan arca disusun untuk menyerlahkan warna dan bentuk dalam taman._NEWLINE_Pemuliharaan dan biodiversiti diberi pertimbangan dalam pembentukan taman ini. 23 spesimen tumbuhan matang yang jarang ditemui diselamatkan Kelab Lumba Kuda Selangor lalu ditanam di kawasan taman. 1900 pokok tempatan termasuk 66 spesies pokok palma ditanam di taman untuk memupuk biodiversiti. Pokok-pokok tersebut dipilih secara teliti untuk menarik burung-burung tempatan mahupun penghijrah._NEWLINE_Sebuah tasik buatan manusia dibentuk di tengah taman, di hadapan pusat beli-belah Suria KLCC dan Menara Berkembar. Sebatang jambatan 43 meter yang melintasi tasik memudahkan pelawat menikmati pemandangan taman dan menara yang baik.\n_START_SECTION_\nLake Symphony\n_START_PARAGRAPH_\nLake Symphony ialah sebuah tasik buatan manusia seluas 10,000 meter persegi (2 ekar) dengan sistem air pancutan berwarna-warni yang boleh diatur cara. Pancutan utamanya boleh memancutkan air setinggi 42 meter (138\xc2\xa0ft). Pertunjukan air diadakan setiap hari pada waktu tengah hari dan senja.\n_START_SECTION_\nLaluan joging dan jalan kaki\n_START_PARAGRAPH_\nSebatang laluan joging sepanjang 1.3 kilometer (0.81\xc2\xa0batu) dipasang dengan bahan EPDM, sejenis bahan kegetahan khas yang direka untuk keselesaan dan keselamatan. Tempat rehat disediakan di sepanjang laluan jalan kaki.\n_START_SECTION_\nHiasan perairan\n_START_PARAGRAPH_\nPelbagai tempat air pancutan, air terjun, lata dan kolam bertabur di sekitar taman.\n_START_SECTION_\nTaman permainan\n_START_PARAGRAPH_\nSebuah taman permainan kanak-kanak yang dilengkapi kolam renang awam terletak di sebelah barat taman.'